CELEX: 32021R0127
Language: lt
Date: 2021-02-03 00:00:00
Title: Komisijos įgyvendinimo reglamentas (ES) 2021/127 2021 m. vasario 3 d. kuriuo nustatomi tam tikrų trečiųjų šalių kilmės tam tikroms prekėms vežti skirtos medinės pakavimo medžiagos įvežimo į Sąjungos teritoriją ir tokios medžiagos fitosanitarinių patikrinimų reikalavimai ir panaikinamas Įgyvendinimo sprendimas (ES) 2018/1137

2021 2 4   
               
               
                  LT
               
               
                  Europos Sąjungos oficialusis leidinys
               
               
                  L 40/3
               
            
         KOMISIJOS ĮGYVENDINIMO REGLAMENTAS (ES) 2021/127
         2021 m. vasario 3 d.
         kuriuo nustatomi tam tikrų trečiųjų šalių kilmės tam tikroms prekėms vežti skirtos medinės pakavimo medžiagos įvežimo į Sąjungos teritoriją ir tokios medžiagos fitosanitarinių patikrinimų reikalavimai ir panaikinamas Įgyvendinimo sprendimas (ES) 2018/1137
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 41 straipsnio 3 dalį,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (2), ypač į jo 22 straipsnio 3 dalį ir 52 straipsnį,
         kadangi:
         
                     (1)
                  
                  
                     Komisijos įgyvendinimo sprendime (ES) 2018/1137 (3) nustatyti fitosanitariniai patikrinimai ir priemonės, skirtos medinei pakavimo medžiagai, naudojamai Baltarusijos ir Kinijos kilmės nurodytoms prekėms vežti, ir jis buvo taikomas iki 2020 m. birželio 30 d. Tos taisyklės buvo taikomos kartu su taisyklėmis, nustatytomis Komisijos deleguotajame reglamente (ES) 2019/2125 (4) dėl konkrečios oficialios medinės pakavimo medžiagos kontrolės;
                  
               
                     (2)
                  
                  
                     remiantis Įgyvendinimo sprendimu (ES) 2018/1137 valstybių narių atlikti fitosanitariniai patikrinimai parodė, kad medinės pakavimo medžiagos, naudojamos tam tikroms Baltarusijos ir Kinijos kilmės prekėms vežti, ženklinimas ne visada atitinka Reglamentą (ES) 2016/2031. Be to, fitosanitariniai patikrinimai, kuriuos valstybės narės atliko remdamosi savo rizikos vertinimais, užregistruoti TRACES sistemoje, o anksčiau internetinėje sistemoje „EUROPHYT-Interceptions“, parodė, kad medinės pakavimo medžiagos, naudojamos tam tikroms Indijos kilmės prekėms vežti, ženklinimas ne visada atitinka tą reglamentą;
                  
               
                     (3)
                  
                  
                     valstybių narių nustatyti neatitikties atvejai rodo, kad esama rizikos, jog kartu su medine pakavimo medžiaga, naudojama tam tikroms prekėms vežti iš tų trijų kilmės šalių, t. y. Baltarusijos, Kinijos ir Indijos, bus įvežti gyvi kenkėjai, ir kad turi būti atlikti konkretūs tų prekių patikrinimai;
                  
               
                     (4)
                  
                  
                     siekiant užkirsti kelią tokios neatitikties pasekmėms ateityje, turėtų būti nustatytos priemonės, taikytinos medinei pakavimo medžiagai, skirtai tam tikroms Baltarusijos, Kinijos ir Indijos kilmės prekėms vežti;
                  
               
                     (5)
                  
                  
                     siekiant užtikrinti, kad atitinkamus fitosanitarinius patikrinimus atliekančios institucijos geriau pasirengtų, kompetentingos institucijos arba veiklos vykdytojai, importuojantys nurodytas prekes kartu su medine pakavimo medžiaga, iš karto sužinoję apie tos medinės pakavimo medžiagos atvežimą turėtų apie tai iš anksto pranešti pirmojo atvežimo pasienio kontrolės posto kompetentingai institucijai;
                  
               
                     (6)
                  
                  
                     nurodytų prekių siuntų medinės pakavimo medžiagos fitosanitariniai patikrinimai turėtų būti atliekami reguliariai. Remiantis nustatyta fitosanitarine rizika, siekiant užtikrinti, kad būtų patikrinta reprezentatyvioji imtis, tų patikrinimų lygis turėtų siekti ne mažiau kaip 15 % importuojamos medinės nurodytų prekių pakavimo medžiagos;
                  
               
                     (7)
                  
                  
                     kol nėra baigti minėti fitosanitariniai patikrinimai, tai medinei pakavimo medžiagai ir nurodytoms prekėms turėtų būti taikomos Sąjungos taisyklės dėl muitinės priežiūros, siekiant užtikrinti, kad laisvas jų judėjimas Sąjungoje nekeltų jokios fitosanitarinės rizikos;
                  
               
                     (8)
                  
                  
                     fitosanitariniai patikrinimai turėtų būti atliekami pirmo atvežimo į Sąjungos teritoriją pasienio kontrolės poste arba Reglamento (ES) 2017/625 53 straipsnio 1 dalies a punkte nurodytuose kontrolės postuose, siekiant užtikrinti, kad tie patikrinimai būtų atliekami tinkamiausiose patalpose;
                  
               
                     (9)
                  
                  
                     teisinio aiškumo sumetimais Įgyvendinimo sprendimas (ES) 2018/1137 turėtų būti panaikintas ir pakeistas šiuo reglamentu, kad būtų atsižvelgta į reglamentus (ES) 2016/2031 ir (ES) 2017/625, kurie taikomi nuo 2019 m. gruodžio 14 d.;
                  
               
                     (10)
                  
                  
                     kad valstybės narės turėtų laiko prisitaikyti prie šiame reglamente nustatytų reikalavimų, jis turėtų būti taikomas nuo 2021 m. kovo 1 d.;
                  
               
                     (11)
                  
                  
                     šis reglamentas turėtų būti taikomas iki 2023 m. gruodžio 31 d., kad būtų skirta laiko su medine pakavimo medžiaga ir atitinkamomis siuntomis susijusiai padėčiai stebėti ir jų atitikčiai šiam reglamentui ir Reglamentui (ES) 2016/2031 nustatyti;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiuo reglamentu nustatomi reikalavimai dėl medinės pakavimo medžiagos, skirtos priede išvardytų trečiųjų šalių kilmės tam tikroms prekėms vežti, įvežimo į Sąjungos teritoriją ir jos fitosanitarinių patikrinimų, siekiant užtikrinti jos atitiktį Reglamentui (ES) 2016/2031.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        (1)
                     
                     
                        medinė pakavimo medžiaga – bet kokie dėžių, dėžučių, grotelinių dėžių, būgnų ir panašios taros, padėklų, dėžinių padėklų ir kitų krovimo skydų, padėklų apvadų, pagalbinės medienos pavidalo mediniai gaminiai, faktiškai naudojami arba nenaudojami pervežant visų rūšių objektus, išskyrus medienos žaliavą, kurios storis yra 6 mm arba mažesnis, apdorotą medieną, pagamintą naudojant klijus, karštį ir slėgį arba jų derinius, ir pagalbinę medieną medienos siuntoms paremti, kuri yra sudaryta iš tos pačios medienos ir yra tokios pat kokybės, kaip siuntoje esanti mediena;
                     
                  
                        (2)
                     
                     
                        nurodytos prekės – prekės, atitinkančios visus šiuos reikalavimus:
                        
                                    a)
                                 
                                 
                                    jos yra kilusios iš priede išvardytų trečiųjų šalių;
                                 
                              
                                    b)
                                 
                                 
                                    bent iki pirmojo atvežimo pasienio kontrolės posto jos yra sutvirtintos, apsaugotos arba gabenamos naudojant medinę pakavimo medžiagą;
                                 
                              
                                    c)
                                 
                                 
                                    joms priskiriami atitinkami Kombinuotosios nomenklatūros (KN) kodai arba TARIC kodai ir jos atitinka priede pateiktus aprašymus, sudarytus pagal Tarybos reglamento (EEB) Nr. 2658/87 (5) I priedą.
                                 
                              
                  
         
            3 straipsnis
            Medinės pakavimo medžiagos įvežimo į Sąjungos teritoriją reikalavimai
            Medinė pakavimo medžiaga gali būti įvežama į Sąjungos teritoriją tik jei laikomasi abiejų šių reikalavimų:
            
                        (1)
                     
                     
                        kompetentingos institucijos arba veiklos vykdytojai, kurie yra atsakingi už atitinkamos medinės pakavimo medžiagos įvežimą arba žino apie jos atvežimą į Sąjungos teritoriją, iš anksto praneša pirmojo atvežimo pasienio kontrolės posto kompetentingai institucijai, kad atitinkama medinė pakavimo medžiaga bus įvežta į Sąjungos teritoriją;
                     
                  
                        (2)
                     
                     
                        šio reglamento 4 straipsnio 1 dalies a punkte numatyti fitosanitariniai patikrinimai rodo, kad atitinkama medinė pakavimo medžiaga atitinka Reglamento (ES) 2016/2031 43 straipsnio 1 dalies a ir b punktų reikalavimus.
                     
                  
         
            4 straipsnis
            Fitosanitariniai patikrinimai
            
               1.   Kompetentingos institucijos:
               
                           a)
                        
                        
                           reguliariai atlieka nurodytų prekių siuntų medinės pakavimo medžiagos fitosanitarinius patikrinimus vienoje iš šių vietų:
                           
                                       i)
                                    
                                    
                                       pirmojo atvežimo į Sąjungos teritoriją pasienio kontrolės poste;
                                    
                                 
                                       ii)
                                    
                                    
                                       kontrolės postuose, nurodytuose Reglamento (ES) 2017/625 53 straipsnio 1 dalies a punkte;
                                    
                                 
                     
                           b)
                        
                        
                           nustato fitosanitarinių patikrinimų, numatytų šios dalies a punkte, lygį.
                        
                     
            
               2.   1 dalies b punkte nurodytas lygis negali būti mažesnis kaip 15 % nurodytų prekių siuntų.
            
            
               3.   Iki 1 dalies a punkte numatytų patikrinimų pabaigos medinę pakavimo medžiagą ir atitinkamas nurodytas prekes turi toliau prižiūrėti:
               
                           a)
                        
                        
                           muitinė pagal Reglamento (ES) Nr. 952/2013 134 straipsnį ir
                        
                     
                           b)
                        
                        
                           kompetentinga institucija.
                        
                     
            
               4.   Nukrypstant nuo 3 dalies, muitinė gali leisti, kad nurodytos prekės nebūtų prižiūrimos, kaip numatyta tos dalies a ir b punktuose, jei už siuntą atsakingas veiklos vykdytojas atskiria medinę pakavimo medžiagą nuo tų nurodytų prekių, kai tai įmanoma techniškai.
            
         
         
            5 straipsnis
            Įgyvendinimo sprendimo (ES) 2018/1137 panaikinimas
            Įgyvendinimo sprendimas (ES) 2018/1137 panaikinamas.
         
         
            6 straipsnis
            Įsigaliojimas ir taikymo laikotarpis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. kovo 1 d. iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 3 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 317, 2016 11 23, p. 4.
         
            (2)  OL L 95, 2017 4 7, p. 1.
         
            (3)  2018 m. rugpjūčio 10 d. Komisijos įgyvendinimo sprendimas (ES) 2018/1137 dėl trečiųjų šalių kilmės prekėms vežti skirtos medinės pakavimo medžiagos priežiūros, fitosanitarinio tikrinimo ir kitų priemonių (OL L 205, 2018 8 14, p. 54).
         
            (4)  2019 m. spalio 10 d. Komisijos deleguotasis reglamentas (ES) 2019/2125, kuriuo Europos Parlamento ir Tarybos reglamentas (ES) 2017/625 papildomas konkrečios oficialiosios medinių pakavimo medžiagų kontrolės vykdymo, pranešimo apie tam tikras siuntas ir priemonių, kurių reikia imtis neatitikties atvejais, taisyklėmis (OL L 321, 2019 12 12, p. 99).
         
            (5)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            Nurodytos prekės, atitinkami Kombinuotosios nomenklatūros (KN) kodai arba TARIC kodai ir kilmės šalis
            
                        Prekės aprašymas
                     
                     
                        Kombinuotosios nomenklatūros (KN) kodai arba TARIC kodai
                     
                     
                        Kilmės šalis
                     
                  
                        Skalūnai, grubiai aplyginti ar neaplyginti, arba tik suskaldyti arba nesuskaldyti pjaunant arba kitu būdu į stačiakampius (įskaitant kvadratinius) blokus arba plokštes
                     
                     
                        2514 
                     
                     
                        Baltarusija, Kinija, Indija
                     
                  
                        Marmuras, travertinas, ekausinas ir kiti paminklams ar statybai skirti kalkakmeniai, kurių savitasis sunkis ne mažesnis kaip 2,5, ir alebastras, grubiai aplygintas ar neaplygintas, arba tik suskaldytas ar nesuskaldytas pjaunant arba kitu būdu į stačiakampius (įskaitant kvadratinius) blokus arba plokštes
                     
                     
                        2515 
                     
                     
                        Baltarusija, Kinija, Indija
                     
                  
                        Granitas, porfyras, bazaltas, smiltainis ir kiti paminklams ar statybai skirti akmenys, grubiai aplyginti ar neaplyginti, arba tik suskaldyti arba nesuskaldyti pjaunant arba kitu būdu į stačiakampius (įskaitant kvadratinius) blokus arba plokštes
                     
                     
                        2516 
                     
                     
                        Baltarusija, Kinija, Indija
                     
                  
                        Malkinė mediena, turinti rąstgalių, pliauskų, šakų, žabų kūlelių ar panašų pavidalą; medienos skiedros arba smulkiniai; pjuvenos, medienos atliekos ir atraižos, neaglomeruotos arba aglomeruotos ir turinčios rąstgalių, briketų, granulių arba panašų pavidalą
                     
                     
                        4401 
                     
                     
                        Baltarusija, Kinija, Indija
                     
                  
                        Medinės dėžės, dėžutės, grotelinės dėžės, būgnai ir panaši tara; mediniai kabelių būgnai; padėklai, dėžiniai padėklai ir kiti mediniai krovimo skydai; mediniai padėklų apvadai (išskyrus talpyklas, specialiai sukonstruotas ir pritaikytas gabenti vienos arba kelių rūšių transportu)
                     
                     
                        4415 
                     
                     
                        Baltarusija, Kinija, Indija
                     
                  
                        Tašyti akmenys, apvadų (bordiūrų) akmenys ir šaligatvio arba grindinio plokštės iš gamtinių akmenų (išskyrus skalūnus)
                     
                     
                        6801 
                     
                     
                        Baltarusija, Kinija, Indija
                     
                  
                        Apdoroti paminkliniai arba statybiniai akmenys (išskyrus skalūnus) ir jų dirbiniai, išskyrus prekes, priskiriamas 6801  pozicijai; mozaikos kubeliai ir panašūs dirbiniai iš gamtinių akmenų (įskaitant skalūnus), pritvirtinti arba nepritvirtinti prie pagrindo; dirbtinai nudažytos gamtinių akmenų (įskaitant skalūnus) granulės, trupiniai ir milteliai
                     
                     
                        6802 
                     
                     
                        Baltarusija, Kinija, Indija
                     
                  
                        Apdoroti skalūnai ir dirbiniai iš skalūnų arba iš aglomeruotų skalūnų (išskyrus skalūnų granules, trupinius ir miltelius, mozaikos kubelius ir panašius dirbinius, grifelines lazdeles ir paruoštas naudoti grifelines lenteles arba lentas su rašyti arba piešti pritaikytais paviršiais)
                     
                     
                        6803 
                     
                     
                        Baltarusija, Kinija, Indija
                     
                  
                        Keraminės šaligatvio arba grindinio plytelės ir grindų plytelės, kokliai arba sienų apdailos plytelės; keraminiai mozaikos kubeliai ir panašūs dirbiniai, pritvirtinti arba nepritvirtinti prie pagrindo (išskyrus pagamintus iš birių silikatinių uolienų arba iš panašių silikatinių žemių, ugniai atsparius dirbinius, plyteles, specialiai pritaikytas kaip stalo užtiesalai, dekoratyvinius dirbinius ir plyteles, pagamintas specialiai krosnims)
                     
                     
                        6907 
                     
                     
                        Baltarusija, Kinija, Indija
                     
                  
                        Aliumininės plokštės, lakštai ir juostelės
                     
                     
                        7606 
                     
                     
                        Baltarusija, Kinija, Indija